[Paschalis Episcopus, servus servorum Dei, venerabilibus fratribus Archiepiscopis et Episcopis per Gallias, salutem et Apostolicam benedictionem. Quanta reverentia Sedis Apostolicæ constitutionibus debeatur, fraternitatem vestram non ignorare credimus. Si qua verò vel minùs dicta, vel aliter intellecta conspiciuntur, meminerint qui adversùs sanctam Romanam Ecclesiam conqueri consueverunt, quid pro felicis Papæ scriptis adversùs Acatium datis Orientalibus Episcopis sanctæ memoriæ Gelasius Papa responderit. Idcirco ad memoriam fraternitatis vestræ reducimus, quia Cluniacense Cœnobium ab ipso fundationis exordio sanctæ Romanæ Ecclesiæ sit oblatum, quod profecto religiosi Antistites, et egregii Principes pro religione eximia donis suis ac possessionibus ditaverunt: Romani verò Pontifices tanquam oculi sui pupillam custodientes, cum loca ad se plurima pertinentia fratrum illorum regimini commisissent, tam locum ipsum quam cætera ei cohærentia, privilegiorum suorum munitionibus vallaverunt. Scitis enim quanta per eos in Galliarum partibus nova instituta; vetera sint ad religionem Monasteria reparata. Eapropter charitatem vestram monemus, monentes rogamus atque præcipimus, ne tot tantorum Pontificum privilegiis obviare tentetis, ne per eorum violationem, Apostolicæ Sedis, quod absit, indignationem inveniatis. Imitatores estote patrum vestrorum, qui congregationem illam venerabilem devotiùs coluerunt, et saluti, quam per eos Dominus super multis peccatoribus operatur, manus socias adhibete, ita eos diligite, ita tuemini, ita fovete, ut quietiùs per vos omnipotenti Deo valeant deservire. Vos autem qui inter mundi fluctuantis turbines statis per eos tam Apostolicæ Sedis, quam omnipotentis Dei gratiam consequamini. Data Lateranis XIII. Kal. Decembris. Paschalis Papa secundus.]